Jhb-vrou in huis oorval; inbreker doodgeskietArgieffoto: SAPD/Facebook Lt.kol. Lungelo Dlamini, woordvoerder van die polisie, het gesê die verdagtes het ŉ vuurwapen op die vrou gerig terwyl hulle die huis geplunder het. Die verdagtes het met verskeie items waaronder ŉ selfoon, skootrekenaar en kontant op die vlug geslaan. Volgens Dlamini kon die vrou daarin slaag om die paniekknoppie te druk en was die polisie vinnig op die toneel. ŉ Skietgeveg het tussen die polisie en die verdagtes uitgebreek en een van die verdagtes is raakgeskiet. Die verdagte het by ŉ nabygeleë kompleks ingehardloop waar hy inmekaargesak het en dood is. ŉ Vuurwapen en kontant is in sy besit gevind. Dlamini het gesê nog ŉ verdagte is in hegtenis geneem terwyl die derde verdagte daarin kon slaag om te ontsnap. Die polisiebeamptes en huiseienaar is nie tydens die voorval beseer nie.